CELEX: 32022R0861
Language: ro
Date: 2022-06-01 00:00:00
Title: Regulamentul de punere în aplicare (UE) 2022/861 al Comisiei din 1 iunie 2022 de stabilire a unor norme excepționale privind a doua tranșă de cereri depuse de statele membre pentru ajutor din partea Uniunii pentru fructe și legume în școli și pentru lapte în școli și de derogare de la Regulamentul de punere în aplicare (UE) 2017/39 în ceea ce privește realocarea ajutoarelor din partea Uniunii, pentru perioada 1 august 2022-31 iulie 2023

2.6.2022   
               
               
                  RO
               
               
                  Jurnalul Oficial al Uniunii Europene
               
               
                  L 151/42
               
            
         REGULAMENTUL DE PUNERE ÎN APLICARE (UE) 2022/861 AL COMISIEI
         din 1 iunie 2022
         de stabilire a unor norme excepționale privind a doua tranșă de cereri depuse de statele membre pentru ajutor din partea Uniunii pentru fructe și legume în școli și pentru lapte în școli și de derogare de la Regulamentul de punere în aplicare (UE) 2017/39 în ceea ce privește realocarea ajutoarelor din partea Uniunii, pentru perioada 1 august 2022-31 iulie 2023
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 25 primul paragraf litera (d),
         având în vedere Regulamentul (UE) nr. 1370/2013 al Consiliului din 16 decembrie 2013 privind măsuri pentru stabilirea anumitor ajutoare și restituții în legătură cu organizarea comună a piețelor produselor agricole (2), în special articolul 5 alineatul (5),
         întrucât:
         
                     (1)
                  
                  
                     Agresiunea militară a Rusiei împotriva Ucrainei din 24 februarie 2022 a condus la un aflux masiv de persoane strămutate din Ucraina în Uniune, majoritatea fiind femei și copii. Mai multe state membre se confruntă cu provocări fără precedent pentru a integra rapid copiii strămutați din Ucraina în sistemul lor de învățământ.
                  
               
                     (2)
                  
                  
                     Schema de ajutoare pentru aprovizionarea instituțiilor de învățământ cu fructe și legume și cu lapte și produse lactate („programul pentru școli”), instituită prin Regulamentul (UE) nr. 1308/2013, vizează copiii care frecventează în mod regulat creșe, grădinițe sau instituții de învățământ primar sau secundar din statele membre. Copiii strămutați din Ucraina și integrați în sistemele de învățământ ale statelor membre sunt, prin urmare, eligibili să participe la programul pentru școli. Din cauza creșterii numărului de copii eligibili, în termeni absoluți sau ca procent din populație, este posibil ca mai multe state membre din prima linie de acțiune a răspunsului la invadarea Ucrainei de către Rusia să se confrunte cu dificultăți în implementarea programului pentru școli conform planului dacă nu se majorează ajutorul din partea Uniunii care le-a fost repartizat.
                  
               
                     (3)
                  
                  
                     În conformitate cu articolul 3 primul paragraf litera (a) din Regulamentul de punere în aplicare (UE) 2017/39 al Comisiei (3), statele membre au transmis Comisiei, până la 31 ianuarie 2022, cererile lor de ajutor din partea Uniunii pentru fructe și legume în școli și pentru lapte în școli pentru anul școlar 2022/2023, care se desfășoară de la 1 august 2022 la 31 iulie 2023. Pe baza acestor cereri, depuse înainte de invadarea Ucrainei de către Rusia, Comisia a stabilit repartizările definitive ale ajutorului din partea Uniunii pentru fiecare stat membru, prin Decizia de punere în aplicare (UE) 2022/493 a Comisiei (4). Informațiile disponibile cu privire la nivelul de utilizare a repartizărilor definitive ale ajutorului din partea Uniunii în ultimii ani școlari de către unele state membre arată că există riscul ca unele state membre să nu fie în măsură să își utilizeze integral repartizarea definitivă.
                  
               
                     (4)
                  
                  
                     Având în vedere noile nevoi apărute și ca semn de solidaritate a Uniunii și a statelor membre cu Ucraina, este oportun să se stabilească norme excepționale care să permită statelor membre să depună, până la 15 iunie 2022, o a doua cerere de ajutor din partea Uniunii pentru fructe și legume în școli și pentru lapte în școli în ceea ce privește perioada cuprinsă între 1 august 2022 și 31 iulie 2023. Această posibilitate trebuie să fie legată de necesitatea de a răspunde nevoilor copiilor strămutați din Ucraina și înscriși în instituțiile de învățământ din statele membre în perioada respectivă. Statele membre trebuie să poată indica fie disponibilitatea lor de a utiliza mai mult decât repartizarea lor definitivă a ajutorului din partea Uniunii stabilită în anexa I la Decizia de punere în aplicare (UE) 2022/493, fie cuantumul repartizării definitive care nu este solicitat, în cazul în care nu există disponibilitatea de a utiliza întregul cuantum al repartizării respective. Această din urmă posibilitate trebuie să se limiteze la statele membre care au demonstrat o absorbție adecvată a repartizării lor definitive a ajutorului din partea Uniunii, pe baza execuției financiare din anul școlar 2018/2019, care a fost ultimul an școlar înainte de pandemia de COVID-19. Cererile lor trebuie să se bazeze exclusiv pe numărul de copii strămutați din Ucraina care se încadrează în grupul-țintă definit în strategia statelor membre în conformitate cu articolul 2 alineatul (1) litera (f) din Regulamentul de punere în aplicare (UE) 2017/39, justificat în mod corespunzător pe baza datelor disponibile. Trebuie să se considere că statele membre care nu depun o a doua cerere au confirmat repartizările definitive prevăzute în anexa I la Decizia de punere în aplicare (UE) 2022/493.
                  
               
                     (5)
                  
                  
                     Articolul 7 alineatul (1) din Regulamentul de punere în aplicare (UE) 2017/39 stabilește normele pentru realocarea ajutoarelor din partea Uniunii. Comisia urmează să stabilească cuantumul definitiv al ajutorului prin realocarea repartizărilor orientative nesolicitate sau a părților nesolicitate ale acestora. Este necesar să se deroge de la aceste norme pentru a permite Comisiei să ia în considerare, de asemenea, noile cereri legate de invadarea Ucrainei de către Rusia, în vederea stabilirii unei repartizări definitive revizuite a ajutorului din partea Uniunii pentru perioada cuprinsă între 1 august 2022 și 31 iulie 2023. Realocarea oricăror cuantumuri nesolicitate ale repartizărilor definitive ale ajutorului din partea Uniunii se va baza pe numărul de copii cu vârsta cuprinsă între șase și zece ani din statele membre, în conformitate cu articolul 5 alineatul (5) al doilea paragraf din Regulamentul (UE) nr. 1370/2013.
                  
               
                     (6)
                  
                  
                     Întrucât stabilirea repartizărilor definitive ale ajutorului din partea Uniunii pentru fructe și legume în școli și pentru lapte în școli pentru perioada 1 august 2022-31 iulie 2023, ținând seama de a doua cerere de ajutor din partea Uniunii, trebuie să aibă loc cât mai curând posibil, pentru a permite statelor membre să planifice și să desfășoare activitățile pregătitoare necesare în timp util pentru implementarea programului pentru școli, prezentul regulament trebuie să intre în vigoare în ziua următoare datei publicării în Jurnalul Oficial al Uniunii Europene.
                  
               
                     (7)
                  
                  
                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,
                  
               ADOPTĂ PREZENTUL REGULAMENT:
         
            Articolul 1
            Pentru perioada cuprinsă între 1 august 2022 și 31 iulie 2023, statele membre pot prezenta, până la 15 iunie 2022, o a doua cerere de ajutor din partea Uniunii, indicând:
            
                        (a)
                     
                     
                        disponibilitatea de a utiliza mai mult decât repartizarea definitivă a ajutorului din partea Uniunii pentru fructe și legume în școli și/sau pentru lapte în școli, prevăzută în anexa I la Decizia de punere în aplicare (UE) 2022/493, precum și cuantumul suplimentar solicitat, în cazul în care este disponibilă o repartizare suplimentară, sau
                     
                  
                        (b)
                     
                     
                        cuantumul care nu este solicitat din repartizarea definitivă a ajutorului din partea Uniunii pentru fructe și legume în școli și/sau pentru lapte în școli, prevăzută în anexa I la Decizia de punere în aplicare (UE) 2022/493, în cazul în care nu există disponibilitatea de a utiliza întregul cuantum al repartizării respective.
                     
                  Statele membre pot solicita un cuantum suplimentar al ajutorului din partea Uniunii în temeiul primului paragraf litera (a) numai în cazul în care utilizarea repartizării definitive a ajutorului din partea Uniunii pentru anul școlar 2018/2019 în perioada 1 august 2018-31 iulie 2019 este mai mare sau egală cu 75 %, ținând seama de declarațiile de cheltuieli transmise Comisiei în ceea ce privește cheltuielile efectuate până la 31 decembrie 2021 în conformitate cu articolul 10 din Regulamentul de punere în aplicare (UE) nr. 908/2014 al Comisiei (5). Cererea acestora trebuie să fie legată de numărul de copii strămutați din Ucraina care se încadrează în grupul-țintă definit în strategia statelor membre în conformitate cu articolul 2 alineatul (1) litera (f) din Regulamentul de punere în aplicare (UE) 2017/39 în momentul depunerii cererii și trebuie justificată în mod corespunzător pe baza datelor disponibile.
            În cazul în care un stat membru nu depune o cerere de ajutor din partea Uniunii în temeiul primului paragraf, se consideră că acesta a confirmat repartizările definitive prevăzute în anexa I la Decizia de punere în aplicare (UE) 2022/493.
         
         
            Articolul 2
            Prin derogare de la articolul 7 alineatul (1) din Regulamentul de punere în aplicare (UE) 2017/39, Comisia poate decide, până la 15 iulie 2022, să țină seama și de cea de a doua tranșă de cereri de ajutor din partea Uniunii, depuse în temeiul articolului 1 din prezentul regulament, pentru a stabili repartizările definitive ale ajutorului din partea Uniunii pentru perioada 1 august 2022-31 iulie 2023.
         
         
            Articolul 3
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 1 iunie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 347, 20.12.2013, p. 671.
         
            (2)  JO L 346, 20.12.2013, p. 12.
         
            (3)  Regulamentul de punere în aplicare (UE) 2017/39 al Comisiei din 3 noiembrie 2016 privind normele de aplicare a Regulamentului (UE) nr. 1308/2013 al Parlamentului European și al Consiliului în ceea ce privește ajutoarele din partea Uniunii pentru furnizarea de fructe și legume, de banane și de lapte în instituțiile de învățământ (JO L 5, 10.1.2017, p. 1).
         
            (4)  Decizia de punere în aplicare (UE) 2022/493 a Comisiei din 21 martie 2022 de stabilire a repartizării definitive a ajutoarelor din partea Uniunii către statele membre pentru fructe și legume în școli și pentru lapte în școli pentru perioada 1 august 2022-31 iulie 2023 și de modificare a Deciziei de punere în aplicare (UE) 2021/462 (JO L 100, 28.3.2022, p. 55).
         
            (5)  Regulamentul de punere în aplicare (UE) nr. 908/2014 al Comisiei din 6 august 2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește agențiile de plăți și alte organisme, gestiunea financiară, verificarea conturilor, normele referitoare la controale, valorile mobiliare și transparența (JO L 255, 28.8.2014, p. 59).